GPSC หุ้นแวลู
ประเด็นที่อาจารย์อยากเล่ามากสุด คงเป็นประวัติความเป็นมาของหุ้น GPSC หรือ บริษัท โกลบอล เพาเวอร์ ซินเนอร์ยี่ จำกัด (มหาชน) เพราะเป็นการบอกให้ทุกคนเห็นพัฒนาการของบริษัทตั้งแต่อดีต จนถึงปัจจุบัน และอาจพยากรณ์เหตุการณ์ในอนาคตได้อีกด้วยครับ
31 ธ.ค. 2560

ตีแผ่บจ.ดัง
คุณสุวัฒน์ จาก อ.เมือง จ.กาญจนบุรี พูดถึงสถานการณ์ของหุ้น GPSC หรือ บริษัท โกลบอล เพาเวอร์ ซินเนอร์ยี่ จำกัด (มหาชน) ค่อนข้างแข็งแกร่ง และเป็นหุ้นที่น่าลงทุนมากสุดตัวหนึ่ง พอหันมามองทีไร หุ้นนิ่งทุกที! พอหันไปมองหุ้นตัวอื่น หุ้นตัวนี้ก็ขึ้นทุกที จึงอยากให้อาจารย์ช่วยแสดงความคิดเห็นเกี่ยวกับมูลค่าที่แท้จริงของหุ้นตัวนี้เพิ่มเติม เพราะรู้สึกราคาจะไปไกลกว่าที่รายย่อยจะเอื้อมถึงครับ
 
ประเด็นที่อาจารย์อยากเล่ามากสุด คงเป็นประวัติความเป็นมาของหุ้น GPSC หรือ บริษัท โกลบอล เพาเวอร์ ซินเนอร์ยี่ จำกัด (มหาชน) เพราะเป็นการบอกให้ทุกคนเห็นพัฒนาการของบริษัทตั้งแต่อดีต จนถึงปัจจุบัน และอาจพยากรณ์เหตุการณ์ในอนาคตได้อีกด้วยครับ
โดย บมจ.โกลบอล พาวเวอร์ ซินเนอร์ยี่ เป็นผู้ประกอบธุรกิจผลิตและจำหน่ายไฟฟ้า ไอน้ำ และสาธารณูปโภคต่างๆ เกิดจากการควบรวมกิจการระหว่าง บริษัท พีทีที ยูทิลิตี้ จำกัด และบริษัท ผลิตไฟฟ้าอิสระ (ประเทศไทย) จำกัด เมื่อเดือน ม.ค.2556 เพื่อเป็นแกนนำในการดำเนินธุรกิจไฟฟ้าของกลุ่ม ปตท.
ปัจจุบัน GPSC ถือหุ้นใหญ่ โดย 1.บริษัท พีทีที โกลบอล เคมิคอล จำกัด (มหาชน) 22.73%  2.บริษัท ปตท. จำกัด (มหาชน) 22.58% 3.บริษัท ไทยออยล์เพาเวอร์ จำกัด 20.79% 4.บริษัท ไทยออยล์ จำกัด (มหาชน) 8.91% ซึ่งล้วนแต่เป็นบริษัทในเครือ ปตท. ทั้งหมด
โดยบริษัทมีกำลังการผลิตไฟฟ้ารวม 1,851 เมกะวัตต์ ไอน้ำประมาณ 1,512 ตันต่อชั่วโมง, น้ำเย็นรวมประมาณ 12,000 ตันความเย็น และน้ำเพื่อการอุตสาหกรรมรวมประมาณ 2,080 ลูกบาศก์เมตรต่อชั่วโมง จากโรงงานไฟฟ้าพลังงานความร้อนร่วม 1 แห่ง ณ อำเภอศรีราชา จังหวัดชลบุรี และจากโรงไฟฟ้าโคเจนเนอเรชั่น และหน่วยผลิตไอน้ำ ภายใต้ชื่อ โรงผลิตสาธารณูปการ 3 แห่ง จังหวัดระยอง
จุดที่น่าสนใจของ GPSC มีความแตกต่างจากเจ้าอื่นตรงที่ธุรกิจมีโอกาสเติบโตรวดเร็ว เนื่องจากอยู่ภายใต้การดูแลของ บมจ.ปตท. หรือ PTT  เมื่อหุ้นใหญ่ไปทำงานที่ไหน มักเห็นบริษัทนี้ไปด้วยเป็นประจำ ฉะนั้นโอกาสที่บริษัทจะมีโครงการใหม่ๆ เกิดขึ้นอย่างต่อเนื่อง ไม่ว่าจะเป็นในลักษณะจับมือกับพันธมิตร เทคโอเวอร์กิจการ หรือดำเนินการเอง ย่อมไม่ใช่เรื่องยาก
นอกจากนั้นในแง่ของกลุ่มลูกค้า ก็ไม่ได้จำหน่ายไฟฟ้าให้ กฟผ. กฟภ. และ กฟน. เท่านั้น แต่ยังจำหน่ายไฟฟ้าให้กับลูกค้าอุตสาหกรรมด้วย ส่วนใหญ่ลูกค้าของเรามีหลากหลายประเภท เช่น กลุ่มปิโตรเคมี เป็นต้น ซึ่งการดำเนินธุรกิจเช่นนี้ ถือเป็นการสร้างความสมดุลในกับสัดส่วนรายได้
ที่สำคัญคือ ผู้บริหารเคยให้สัมภาษณ์ไว้ว่า จากนี้ธุรกิจในเครือ ปตท.จะหันมาซื้อไฟฟ้าจาก GPSC แตกต่างจากในอดีตที่ต่างคนต่างดำเนินการเรื่องซื้อไฟฟ้า
นั่นหมายความว่า ทุกปีหุ้นจะมีมูลค่าสูงขึ้นอย่างแน่นอน ซึ่งเหมาะกับนักลงทุนที่เน้นการลงทุนระยะยาว ส่วนหุ้นจะขึ้นช่วงไหน จังหวะไหน อันนี้ต้องติดตามดูกันเอาเองนะครับ
ส่วนที่นักลงทุนบอกว่า GPSC ไกลเกินเอื้อมนั้น น่าจะเป็นเรื่องของ “ความรู้สึก” มากกว่าการมองถึงปัจจัย “พื้นฐาน” อาจารย์พูดได้แค่นี้แหละ!
…

กราฟประกอบคอลัมน์ : Aspen, ราคาปิด ณ วันที่ 29 ธ.ค.60